﻿ CERCETAREA ŞTIINŢIFICĂ DIN ROMÂNIA STATUTUL CERCETĂRII ŞTIINŢIFICE ÎN ROMÂNIA ŞI UE IOAN MĂRGINEAN n România, cercetarea ştiinţifică are un potenţial important de dezvoltare, care este doar parţial valorificat prin statutul modest ce Î îi este rezervat. În articolul de faţă sunt analizaţi, din perspectivă comparativă, doi indicatori ai statutului cercetării ştiinţifice în România şi UE: numărul de cercetători şi finanţarea. În societatea modernă este mai mult decât evident faptul că activitatea de cercetare ştiinţifică se constituie într-un puternic factor de dezvoltare, cu atât mai mult este de aşteptat ca acest lucru să se producă în viitor, în economia bazată pe cunoaştere, din societatea informaţională. Referindu-ne la România, a fost evident că după 1990 se impunea adoptarea unei reforme de substanţă şi în domeniul cercetării ştiinţifice. Aşa cum este cunoscut, în perioada comunistă, sistemul cercetării ştiinţifice a ajuns să fie unul puternic centralizat, controlat în totalitate de către stat şi dezvoltat mai ales pe componentele tehnice – tehnologice, în institute foarte mari, şi mai puţin pe cele sociale şi umaniste, acestea din urmă fiind restricţionate ideologic şi chiar desfiinţate, la un moment dat. Declinul activităţii industriale de după 1990 s-a simţit puternic la nivelul institutelor de cercetare-dezvoltare cu profil tehnic. Într-o cercetare efectuată între anii 1994–1996 în cadrul unui proiect european „COST” (Elena Bobeva, coordonator) am surprins desfăşurarea în acei ani a unui amplu proces de disoluţie a institutelor de cercetare-dezvoltare tehnice, prin migrarea masivă a cercetătorilor în străinătate (aşa numitul brain drain). Cât priveşte cercetarea din domeniile economic, social şi umanist, aceasta a înregistrat o anumită extindere, după 1990, inclusiv prin înfiinţarea de noi institute în sistemul Academiei Române, de Centre de Cercetare în Universităţi, dar şi a unor institute private (marketing şi sondaje), ceea ce a fost în măsură să contribuie la acoperirea, fie şi parţială, a deficitului din perioada comunistă. De reţinut că modalităţile principale în care s-a acţionat în domeniul managementului naţional al cercetării ştiinţifice au fost, mai degrabă, de natură să impună restricţii, decât să faciliteze dezvoltarea acesteia. Principala pârghie de acţiune a fost aceea a reducerii finanţării publice, în condiţiile în care sectorul era afectat, deja, de o subfinanţare cronică. Fără a subestima cu nimic rolul cercetării ştiinţifice în societatea românească, pentru că el este, totuşi, important, este de consemnat că România dispune de un potenţial CALITATEA VIEŢII, XVIII, nr. 1–2, 2007, p. 3–7 4 IOAN MĂRGINEAN 2 mult mai scăzut de dezvoltare prin ştiinţă decât alte ţări UE, inclusiv cele recent intrate, sau unele care sunt încă în faza de aşteptare pentru aderare. Acest potenţial scăzut de dezvoltare se datorează statutului extrem de modest care este conferit cercetării ştiinţifice în România. În cele ce urmează, acest statut este analizat din perspectiva a doi indicatori, care fără a fi singurii relevanţi, au o importanţă deosebită, mai ales pentru performanţa ştiinţifică, ei referindu-se la resursa umană, pe de-o parte, şi resursele financiare, pe de altă parte. a. Personalul de cercetare. În perioada de tranziţie, sectorul de cercetare-dezvoltare a înregistrat în România, o reducere puternică de personal, şi anume, de o treime (de la 71 000 persoane, în anul 1990 la 47 000 persoane, în anul 2004 – sursa pentru aceste date şi celelalte care vor fi utilizate sunt Anuarele statistice ale României). Drept consecinţă, România ocupă ultimul loc, între ţările de comparaţie, în privinţa numărului de personal de cercetare-dezvoltare, echivalent normă întreagă, raportat la 1 000 de locuitori. Astfel, cu un total de personal de cercetare în echivalent normă întreagă de 33 000, în ţara noastră revin 1,5 persoane în cercetare dezvoltare la 1 000 locuitori, în timp ce, cele mai apropiate ţări de această valoare, Bulgaria, Letonia şi Polonia, au câte 2 persoane echivalent normă întreagă la 1000 de locuitori; urmează Ungaria (2,3); Slovacia şi Portugalia (2,5), Cehia, Croaţia, Italia, Lituania (2,8); Estonia (3); Spania (3,4); Irlanda (3,7); Slovenia (4,3); Olanda (5,3); Franţa (5,6); Germania (5,8); Belgia şi Norvegia (6); Danemarca (7,8); Finlanda (10). Raportul dintre România şi media (UE) de comparaţie în privinţa numărului de personal din cercetare-dezvoltare în echivalent normă întreagă este de 1 la 2,6. Dacă ne referim la ratele ce le reprezintă cercetătorii în echivalent normă întreagă, se reduc întrucâtva diferenţele ce despart România de ţările de comparaţie, dar ţara noastră rămâne pe puţin onorantul ultim loc. În România, cu 21 257 cercetători echivalent normă întreagă în anul 2004, revine un cercetător la 1000 de locuitori, în ţările care se situează în imediata apropiere, Bulgaria şi Italia, rata fiind de 1,2 cercetători echivalent normă întreagă la 1 000 de locuitori, pentru a ajunge la 3 în Franţa, 3,2 în Germania, 3,4 în Belgia, 4,3 în Norvegia şi 4,6 în Danemarca. De această dată, raportul dintre România şi media pe ansamblul ţărilor de comparaţie este de 1 la 2,1. b. Finanţarea activităţii de cercetare. În ceea ce priveşte finanţarea activităţii de cercetare-dezvoltare în România şi UE, constatăm decalaje de-a dreptul îngrijorătoare, atât timp cât, la nivelul anului 2004, în România s-a alocat pentru cercetare-dezvoltare 0,39 % din PIB, iar în UE valoarea a fost de 1,9%. Prin urmare, în România se alocă, în valori relative, de cinci ori mai puţine resurse financiare, raportat la PIB, decât se realizează, ca medie, pe UE. În valori absolute, nivelul cheltuielilor cu cercetarea-dezvoltarea în România a fost de 238 milioane euro, în anul 2004 (la un PIB în valoare de 61 miliarde euro), ceea ce 3 STATUTUL CERCETĂRII ŞTIINŢIFICE ÎN ROMÂNIA ŞI UE 5 reprezintă doar 0,12% din cheltuielile de cercetare-dezvoltare din UE, de 197 miliarde euro (la un PIB de 10 371 miliarde euro). La rata de alocare din UE, România ar fi trebuit să cheltuiască 1,2 miliarde euro pentru sectorul cercetare-dezvoltare. Continuând analiza comparativă, decalajele dintre România şi UE în finanţarea cercetării ştiinţifice devin şi mai evidente: dacă valoarea PIB-ului din România, tot pentru anul 2004, era de 170 ori mai mică decât cea înregistrată la nivelul UE (PIB-ul din UE este cât al 170 de Românii), respectiv, de 6,6 ori mai puţin decât media ce revine pentru o ţară membră UE (61 miliarde euro în România, faţă de 415 miliarde euro, medie pentru cele 25 de membre UE). Deşi România este a şaptea ţară în privinţa numărului de locuitori din viitoarea UE cu 27 de ţări (după Germania, Marea Britanie, Franţa, Italia, Spania, Polonia), pentru cheltuielile de cercetare-dezvoltare, se alocă în România de 827 de ori mai puţin decât totalul alocat în UE, respectiv de 32 ori mai puţin decât revine media pe o ţară membră a UE. În fine, România alocă pentru cercetare dezvoltare 11 euro la 1 locuitor, în timp ce în UE se alocă 453 euro la 1 locuitor, dar la paritatea puterii de cumpărare standard, PIB-ul pe locuitor reprezintă 31% din cel din UE (7 100 PCS faţă de 22 500 PCS în UE). Astfel, în România se alocă doar 7 200 euro pe persoană din cercetare-dezvoltare echivalent normă întreagă pe an, ceea ce înseamnă 25 mii lei noi/an, respectiv 2 083 lei noi/lună, iar din această sumă, o bună parte se întoarce la bugetele publice şi de asigurări sociale, sub formă de impozite şi contribuţii. După cum se cunoaşte, prin Agenda Lisabona s-a propus ca în UE să se aloce anual 3% din PIB pentru cercetare, până în anul 2010, ca una dintre pârghiile de a se atinge nivelul de cea mai competitivă economie pe plan mondial. Prin urmare, la nivelul Comunităţii Europene se cere o creştere de 0,5 ori a valorilor relative ce reprezintă cheltuielile cu cercetarea-dezvoltarea, dar România trebuie să sporească alocaţiile respective de aproape 8 ori, tot în valori relative, pentru că, la valori absolute, creşterea ar urma să fie de cel puţin 15 ori (estimând un PIB la 120 miliarde euro, pentru anul 2010), pentru a ajunge la o alocaţie de 3,6 miliarde euro. Este puţin probabil să se atingă, în 5 ani, o astfel de alocare de resurse pentru cercetarea ştiinţifică în România, dar valorile respective sunt un reper de comparaţie. Situaţia cu totul necorespunzătoare semnalată anterior privind finanţarea cercetării ştiinţifice în România se datorează ignorării acestui domeniu, de-a lungul anilor, dacă nu chiar subestimării rolului său în societatea modernă. Modelul de raţionare, potrivit căruia cercetarea ştiinţifică nu merită să fie finanţată, sau altul, că se vor aloca sume mai mari cercetării ca şi altor domenii sociale (învăţământul şi îngrijirea sănătăţii) pe măsura creşterii economice, nu pot fi acceptate, tocmai pentru faptul că cercetarea este un factor al creşterii respective. Or, dacă cercetarea nu acţionează la parametri optimi, ca locomotivă, nu se va obţine acea creştere economică mult aşteptată. Corelat cu un managementul performant al activităţii de cercetare-dezvoltare, finanţarea adecvată este în măsură să inducă în proporţie importantă creşterea economică mult aşteptată. 6 IOAN MĂRGINEAN 4 Înlăturarea controlului ideologic după 1989 a permis manifestarea liberă a cercetătorilor români, din păcate, constrângerile financiare diminuând însă substanţial potenţialul lor de afirmare, ca şi al institutelor. A lipsit, în mare parte, intervenţia suportivă a statului pentru restructurarea şi reprofilarea institutelor tehnice. Or, acest fapt era esenţial pentru ca trecerea ulterioară la privatizare să se realizeze cu succes. Privatizarea unor institute, ca şi a întreprinderilor, în situaţia de degradare avansată din punct de vedere tehnic şi cu mari dificultăţi financiare este sortită eşecului. Practica vest-europeană a privatizărilor postbelice a vizat unităţi economice rentabile şi a contribuit efectiv la dezvoltarea sectorului privat, ceea ce nu a fost cazul, cu unele excepţii, în România. Mai mult, contrar evoluţiei fireşti, în România s-au privatizat serviciile publice înaintea unităţilor care produc bunuri private (companiile comerciale). Urmărind obţinerea unei schimbări radicale, în sensul îmbunătăţirii cercetării ştiinţifice din România, mai întâi este necesar să se consolideze trendul de după anul 2000, respectiv de staful şi apoi de creşterea numărului personalului din cercetarea ştiinţifică. Într-adevăr, după anul 2000 are loc o uşoară creştere a personalului din cercetare-dezvoltare (de la 37 241 persoane la 40 725, în anul 2004). La fel şi numărul de salariaţi în cercetare dezvoltare raportat la 10 000 persoane ocupate, după o scădere la o rată de 43, în anul 2000, creşte ulterior la o rată de 49, în anul 2004. La rândul său, numărul de cercetători a atins cel mai redus nivel tot în anul 2000 (23 179 persoane), pentru a creşte la 27 253 în anul 2004, dar în echivalent normă întreagă se constată o descreştere până în anul 2001 (20 286 cercetători, iar ulterior are loc o uşoară creştere între anii 2002 şi 2004). Cu toate acestea, constatăm că resursele umane în cercetare sunt extrem de reduse numeric, fiind imposibil ca, în atare situaţie, să se poată trece la implementarea un succes a Agendei Lisabona. Dificultatea nu constă în lipsa resurselor de recrutare de personal în cercetare, dacă avem în vedere numărul anual al absolvenţilor de învăţământ superior, de peste 100 000, începând cu anul universitar 2002/2003, ci la situaţia din interiorul sistemului. Dincolo de specificităţile pe sectoare ale cercetării-dezvoltării, sistemul se confruntă cu precaritatea dotărilor, nivelul scăzut al câştigurilor salariale şi posibilităţile tot mai restrictive de promovarea a personalului. Ori, aceste neajunsuri şi altele nu pot fi suplinite prin elaborarea de sisteme de evaluare a institutelor şi a cercetătorilor, oricât de ambiţioase ar fi ele. Este de aşteptat să se dorească performanţe la nivel mondial, dar deocamdată sistemul se află într-o cursă cu obstacole necorelate cu posibilităţile participanţilor. În situaţia actuală, de slabă dezvoltare a infrastructurii, a achiziţionării licenţelor de soft-uri, institutele nu pot accesa decât în mică măsură programele naţionale de cercetare şi cu, atât mai puţin, pe cele europene; nu pot constitui parteneriate şi consorţii şi aceasta pentru că, mai ales, nu au forţa financiară necesară pentru a face faţă competiţiei şi a fi parteneri viabili, şi, cu atât mai puţin, să coordoneze cercetări internaţionale. Să nu se uite că România contribuie deja la bugetul UE pentru cercetare- dezvoltare, dar institutele nu au capacitatea să absoarbă nici propriile participări ale 5 STATUTUL CERCETĂRII ŞTIINŢIFICE ÎN ROMÂNIA ŞI UE 7 României la programele cadru (tip FP) cu exigenţă competiţională foarte înaltă în domeniul ştiinţific, dar şi cu condiţionări financiare (cofinanţare, nerambursarea taxelor etc.) şi de logistică, de asemenea, foarte înalte. Totodată, în aceste programe se promovează principiul salarizării conform standardelor naţionale. Aşa se face, de exemplu, că cercetătorii români au tarife orare (salarii plus contribuţii sociale) de 4–10 euro, iar cei din ţările medii ale UE pot depăşi 50 euro pe oră, ceea ce este total inacceptabil ca prestigiul profesional, în primul rând, dar şi ca beneficiul material. Bunele intenţii şi pasiunea pentru profesie ale cercetătorilor există, dar nu sunt suficiente pentru înalta performanţă. Contează extrem de mult resursele disponibile, care, evident, pot fi dezvoltate prin propria activitate, dar după ce s-a atins pragul satisfăcător de dotare tehnică. Şi mai stringentă este însă problema finanţării. Ar fi de dorit să înceteze „curbele de sacrificiu” impuse institutelor de cercetare dintr-o aşa-zisă nevoie a reducerii cheltuielilor bugetare, care oricum sunt extrem de mici în raport cu alte domenii, economiile realizate fiind oricum neglijabile şi, dimpotrivă, cercetarea ştiinţifică să devină o prioritate de finanţare publică. Pe de altă parte, aşa cum menţiona şi un oficial UE, se impune ca şi cercetătorii să promoveze în mai mare măsură, în public, importanţa cercetării ştiinţifice şi nu doar prin rezultate de excepţie, ci prin conţinutul de zi cu zi al activităţilor, astfel încât să se obţină suportul social şi politic pentru ştiinţă („Magazine on European Research”, 2005). BIBLIOGRAFIE 1. Bobeva, Elena, Brain drain from Central and Eastern Europe, European Commission, COST, 1997. 2. Dumitrache, Ioan et al., Oportunităţi şi perspective pentru cercetarea ştiinţifică din România, „Revista de politica ştiinţei şi sociometrie”, vol I, 2, 2003. 3. Hoffman, Oscar, Glodeanu, Ion, Cunoaşterea, noua resursă a puterii, Editura INTACT, Bucureşti, 2006. 4. Sandu, Steliana, Ioan-Franc Valeriu (coord.), Creativitatea şi inovarea. Experienţe europene, CIDE, „Studii şi cercetări economice”, vol. 44–45, Bucureşti, 2006. 5. Sandu, Steliana (coord.), Cercetarea ştiinţifică. Efecte economico-sociale în România, CIDE, „Probleme economice”, vol. 69, Bucureşti, 2003. 6. „Magazine on European Research”, Special Issue, European Commission, 2005. 7. *** „What we are really doing”, Interviu cu Helga Nowotny în legătură cu lucrările Forumului „Science and Society”. n Romania, the field of scientific research has an important development potential, which is only partially put into light, due to I its poor status. This article is dedicated to the comparative analysis of two indicators descripting scientific research status in Romania and EU: the number of researchers and the financing. 